"วรวรรณ" แนะบลจ.ปรับตัว
“วรวรรณ”กระตุ้นอุตสาหกรรมกองทุนปรับตัวรับเทรนด์ใหม่ ย้ำขนาดเอยูเอ็มไม่สำคัญ
19 พ.ย. 2557

“วรวรรณ”กระตุ้นอุตสาหกรรมกองทุนปรับตัวรับเทรนด์ใหม่ ย้ำขนาดเอยูเอ็มไม่สำคัญ 
นางวรวรรณ ธาราภูมิ ประธานเจ้าหน้าที่บริหาร บริษัทหลักทรัพย์จัดการกองทุนรวม (บลจ.) บัวหลวง ในฐานะนายกสมาคมบริษัทจัดการลงทุน เปิดเผยว่า อุตสาหกรรมกองทุนอยู่ในช่วงของการเปลี่ยนแปลงครั้งใหญ่ ซึ่ง บลจ.ที่จะอยู่รอดได้ต้องติดตามและปรับตัวให้ทันการเปลี่ยนแปลงที่เกิดขึ้น 
พร้อมกันนี้ นายกสมาคมบริษัทจัดการลงทุน ระบุว่า สาเหตุที่ทำให้อุตสาหกรรมกองทุนเกิดการเปลี่ยนแปลง คือ คนรุ่นใหม่จะให้ความสำคัญกับการวางแผนการเงินมากขึ้น ในขณะที่ผู้สูงอายุในปัจจุบันจำเป็นต้องวางแผนการเงินมากกว่าผู้สูงอายุสมัยก่อน 
นางวรวรรณ กล่าวอีกว่า ขณะนี้พฤติกรรมของนักลงทุนจะเปลี่ยนไป จากการใช้สังคมออนไลน์และโซเชียลเน็ตเวิร์ก ที่ทำให้ลูกค้าอยากคุยกับ คนธรรมดาที่มีความรู้มากกว่าที่จะหา คำแนะนำจากมืออาชีพ นอกจากนี้การ มีอุปกรณ์การสื่อสารส่วนบุคคลทำให้ ลูกค้าคาดหวังให้ บลจ.ตอบสนองรวดเร็วมากขึ้น 
“รูปแบบในการทำธุรกิจของ บลจ. จะต้องเปลี่ยนไป ช่องทางในการสื่อสารกับนักลงทุนก็ต้องเปลี่ยนไป เพราะพฤติกรรมลูกค้าเปลี่ยน ซึ่งสังเกตได้จากนักลงทุนของ บลจ.บัวหลวง ที่เข้ามาถามในช่องทางออนไลน์แล้วต้องการคำตอบทันที ตลอดเวลา และต้องเป็นคำตอบเฉพาะตัวด้วย” นางวรวรรณ กล่าว 
พร้อมกับกล่าวอีกว่า ในปีนี้ บลจ.บัวหลวง ประสบความสำเร็จจากการใช้ช่องทางออนไลน์ในการสื่อสารกับลูกค้า ทำให้เกิดการบอกต่อ ส่งผลให้มีการเติบโตมากถึง 1.2 แสนล้านบาท และถือว่ามีอัตราการเติบโตมากกว่าอุตสาหกรรมที่สินทรัพย์ภายใต้การบริหาร (เอยูเอ็ม) 10 เดือนแรก เพิ่มขึ้น 24% 
“การบอกต่อของลูกค้าถือเป็นพลัง ในการขยายธุรกิจที่ดีที่สุดในตอนนี้ แต่สิ่งที่สำคัญที่สุด คือ ความน่าเชื่อถือที่จะทำให้นักลงทุนเชื่อมั่นและลงทุนต่อเนื่อง” นางวรวรรณ กล่าว 
ในขณะที่รูปแบบผลิตภัณฑ์จะ ต้องออกแบบมาเพื่อตอบสนองความต้องการของนักลงทุนเป็นรายบุคคลมากขึ้น เช่นกัน 
อย่างไรก็ตาม นางวรวรรณ กล่าวว่า แม้ว่าการเปลี่ยนแปลงครั้งใหญ่ที่จะเกิดขึ้นจะไม่ได้มีความชัดเจนภายใน 1-2 ปีนี้ แต่เชื่อว่า บลจ.ที่จะอยู่รอดต้องติดตามการเปลี่ยนแปลงเหล่านี้ 
“ขนาดของเอยูเอ็มไม่ใช่เรื่องสำคัญ เพราะฉะนั้นแม้ว่าจะเป็น บลจ.ขนาดเล็กก็สามารถสร้างจุดแข็งของตัวเองได้และสังคมออนไลน์และโซเชียลเน็ตเวิร์กจะช่วยให้ บลจ.ขนาดเล็กสามารถสื่อสารกับนักลงทุนได้ โดยไม่จำเป็นต้องอาศัยการขายผ่านสาขาธนาคาร”นางวรวรรณ กล่าว 
นอกจากนี้ นางวรวรรณยังเชื่อว่าในอนาคตการขายกองทุนผ่านตัวแทนขายประกันจะมีประสิทธิภาพมากกว่าการขายผ่านสาขาธนาคาร เนื่องจากตัวแทนขายประกันจะมีเวลาในการให้ความรู้และทำความเข้าใจกับนักลงทุนมากกว่าพนักงานธนาคาร